Islom Karimovning safdoshi Georgiy Kraynov vafot etdi

2022 yil 4 iyun kuni atoqli davlat arbobi, O`zbekiston Respublikasi Birinchi Prezidenti Islom Karimovning safdoshi Georgiy Alekseevich Kraynov vafot etdi. Bu haqda Islom Karimov ilmiy-ma`rifiy majmuasi xabar qildi. 
Ma`lumot uchun: Georgiy Alekseevich 1933 yil 21 noyabrda Andijon shahrida tug`ilgan. Andijon davlat pedagogika institutini tamomlagan.
Mehnat faoliyatini “Andijanskaya pravda” gazetasida boshlagan. Korrektor, muharrir, mas`ul kotib, bosh muharrir o`rinbosari lavozimlarida ishlagan. 1976 yilda Krainov O`zbekiston Kompartiyasi Markaziy Komitetining targ`ibot va tashviqot bo`limining gazeta va jurnallar sektori mudiri lavozimida ishlagan. Oradan bir yil o`tib, O`zbekiston Kompartiyasi Markaziy Komiteti birinchi kotibining yordamchisi etib tayinlandi. Sharof Rashidov bilan uzoq yillar birga ishlagan.
 Georgiy Alekseevich O`zbekiston mustaqilligining dastlabki yillaridanoq eng mas`uliyatli lavozimlarni – O`zbekiston Respublikasi Prezidentining yordamchisi, O`zbekiston Respublikasi Prezidenti qabulxonasi bosh maslahatchisi lavozimlarini egalladi. Uni safdoshlari hurmat qilgan, O`zbekistonning Birinchi Prezidenti Islom Karimov yuksak qadrlagan. Keyingi yillarda O`zbekiston Respublikasi Prezidenti devonining umumiy bo`limi protokol sektori mudiri lavozimida ishlab kelgan. 2018 yildan to umrining so`nggi kunlarigacha O`zbekiston Respublikasi Prezidenti huzuridagi O`zbekiston Respublikasining Birinchi Prezidenti Islom Karimov nomidagi ilmiy-ma`rifiy yodgorlik majmuasida etakchi ilmiy xodim bo`lib ishlagan.
U bir necha bor yuksak Davlat mukofotlari: “O`zbekiston Respublikasida xizmat ko`rsatgan madaniyat xodimi” faxriy unvoni, “Do`stlik”, “Mehnat shuhrati” ordeni, “Sodiq xizmatlari uchun” medallari bilan taqdirlangan. .
"Ammo Georgiy Alekseevich o`zining yuksak mukofotini Birinchi Prezident Islom Abdug`anievichning yuksak ishonchi, quroldoshlari va hamkasblarining hurmati va e`tirofi deb bildi. U namunali oila boshlig`i edi. Keyingi yillarda o`g`illari va nevaralari uning hayotida asosiy tayanch bo`ldi. Muhtaram oqsoqol Georgiy Alekseevichning yorqin xotirasi qalblarimizda uzoq yillar saqlanib qoladi", - deyiladi Majmua saytida e`lon qilingan xabarda.